‘অপারেশন সিঁদুর’-এর থিমে রঙিন বাজি বাজার!

ওয়েব ডেস্ক : কালীপুজো (Kali Puja) ও দীপাবলিকে (Diwali) কেন্দ্র করে রঙিন হয়ে উঠেছে কলকাতার (Kolkata) বাজি বাজার। এবার সব থেকে বেশি নজর কেড়েছে নতুন ধরণের আতশবাজি। তা এমনি সেমনি নয়, বরং তা তৈরি হয়েছে ‘অপারেশন সিঁদুর’ (Operation Sindoor)-এর থিমে। ভারতীয় সেনাবাহিনীকে কুর্নিশ জানিয়ে হেলিকপ্টার, ড্রোন ও শেল আকৃতির বাজি ব্যাপক বিক্রি হচ্ছে টালা পার্ক, কালিকাপুর ও হাওড়ার বাজি বাজারে।

বিক্রেতারা জানাচ্ছেন, দক্ষিণ ভারতের শিবকাশী ও বাংলার চম্পাহাটি ও নুঙ্গির প্রস্তুতকারীরা পরিবেশ বান্ধব NEERI অনুমোদিত তৈরি করছেন। এই সব পরিবেশ বান্ধব বাজি গুলির মধ্যে রয়েছে, ‘তিরাঙ্গা ফুলঝুরি’, ‘অপারেশন সিঁদুর’ (Operation Sindoor)-এর থিমে বিভিন্ন বাজি, ‘হাল্ক ওয়ার’ ও ‘প্লুটোর কালারের রকেট’। আর এই সব বাজিগুলি বাজারে বিক্রি হচ্ছে ২০০ থেকে ৩ হাজার টাকার মধ্যে। ব্যবসায়ীরা জানাচ্ছেন, প্রতিদিন প্রায় ৪০ থেকে ৫০ হাজার টাকার বাজি বিক্রি করা হচ্ছে।

আরও খবর : দীপাবলিতে কলকাতা মেট্রো পরিষেবায় ব্যাপক রদবদল, বদলে গেল দিনের প্রথম ও শেষ মেট্রোর সময়

সুপ্রিম কোর্টের নির্দেশিকা, রাজ্য দূষণ নিয়ন্ত্রণ পর্ষদ ও পশ্চিমবঙ্গ সরকারের নিয়মাবলি অনুসারে, একমাত্র সবুজ বাজিকেই বাজারে প্রদর্শনের জন্য রাখা হয়েছে। এবার ‘অপারেশন সিঁদুর’ থিমের বাজিগুলো হল বিশেষ আকর্ষণ। অন্যদিকে শিশুদের জন্য বিশেষভাবে ডিজাইন করা হয়েছে এই বাজিগুলিকে।

রাজ্য দূষণ নিয়ন্ত্রণ পর্ষদ (WBPCB) ও কলকাতা পুলিশের (Kolkata) যৌথ তদারকিতে ১৬৩টি বাজারে সবুজ বাজিই বিক্রি হচ্ছে। দোকানগুলিতে অগ্নিনির্বাপক যন্ত্র, জল ও বালতির ব্যবস্থা বাধ্যতামূলক। কালীপুজো ও দীপাবলির রাতে (২০ ও ২১ অক্টোবর) দু’ঘন্টা বাজি ফাটানো যাবে বলে জানানো হয়েছে পুলিশের তরফে।